Konsepwet gee staat mag oor olie en gas(Argieffoto) ŉ Belangrike wetsontwerp oor die toekomstige regulering van Suid-Afrika se potensiële olie- en gasreserwes is in die Staatskoerant gepubliseer en die publiek het tot 21 Februarie om daarop kommentaar te lewer. Die lomp benaamde Wetsontwerp op die Antisipering van Petroleum-hulpbronne bepaal in sy huidige vorm dat sowat 20% inspraak in en inkomste uit enige ontginning van olie en gas in Suid-Afrika (insluitend gebiedswaters) die staat sal toekom, en dat swart ekonomiese bemagtiging 10% van die voordeel moet trek. Daar is ŉ sterker wordende mening dat die konsepwetsontwerp baie gaan moet verander as dit beleggings in Suid-Afrikaanse hulpbroneksplorasie wil lok. Soos die konsepwet tans daaruit sien, sal private maatskappye 30% van potensiële wins moet wegteken aan die staat en ŉ bemagtigingsvennoot wat weinig bydrae sal lewer tot die dekking van die enorme risiko van ŉ oefening wat omvattende waagkapitaal sal benodig. Suid-Afrika was weens ŉ gebrek aan bewese tersaaklike hulpbronne nie in die verlede (met die uitsondering van beperkte sukses deur Soekor in die apartheidsjare) ŉ groot faktor in die olie- en gasbedryf nie. Dit het egter verander sedert die aanduidings van gasreserwes in die Karoo en die bevestiging van die bestaan van reserwes in die Brulpadda-kom in gebiedswaters naby George in die Wes-Kaap. Belegging en uitbreiding van ontwikkelingsmoontlikhede in die twee gebiede word tans teruggehou deur geografiese, beleids- en wetgewingskwessies. Geografiese kwessies wat ontginning verhoed sluit in die debat oor die toepaslikheid en moontlike gevaar van hidrobreking vir die Karoo se grondwaterbronne, en die sterk seestrome in die Brulpadda-kom. Beleidsgewys word aan die een kant aangevoer dat Suid-Afrika moet verseker dat die algemene bevolking meer voordeel trek uit die ontginning van olie en gas as wat tot dusver dikwels in Afrika die geval was. Aan die ander kant maak die wêreldwye neiging na skoon en hernieubare energiebronne dit minder waarskynlik dat beleggers geld gaan waag op die eksplorasie van fossielbrandstowwe. Dit beteken dat beleggingsmoontlikhede so aantreklik moontlik gemaak moet word vir die ekonomiese voordele daarvan om tot voordeel van Suid-Afrika te wees.